Луиш ди Камоинш
Така съм в участта си неуверен…

Превод от португалски: Симеон Хаджикосев, 1984

chitanka.info

Така съм в участта си неуверен,

че в жегата от студ цял леденея

и без причина плача и се смея,

ловя химери с взор, в живота вперен.

Усещам само смут несъразмерен,

гори ме огън, а пък сълзи лея,

ту се надявам, ту в невяра крея,

ту съм безумец, ту мъдрец наперен.

В небето — земен — аз се устремявам,

в мига хилядолетия побирам,

но век да събера в час нямам сила.

Попитат ли защо се изтезавам,

ще кажа, че не знам, но подозирам —

защото ви видях, сеньора мила.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.